tartuNLP/wikipedia-smugri-20251201 huggingface dataset:
FS Belliqueuse (1865)

Belliqueuse oli Ranskan laivaston vuonna 1863 vesillelaskettu puurunkoinen panssarikorvetti (), joka oli valmistettu fregatteja edullisempana aluksena. Alus oli ensimmäinen maapallon kiertänyt Ranskan laivaston ironclad, kun se teki matkan joulukuusta 1867 toukokuuhun 1869. Pääosan urastaan alus oli Tyynellämerellä ennen paluutaan Touloniin, jossa se siirrettiin maalilaivaksi 1886.
Valmistus.
Alus tilattiin Toulonin laivastontelakalta, missä köli laskettiin syyskuussa 1863. Alus laskettiin vesille 6. syyskuuta 1865 ja otettiin palveukseen koeajoja varten 30. joulukuuta. Alus otettiin varsinaiseen palvelukseen vasta 30. lokakuuta 1866.
Palvelus.
Palvelukseen otettaessa alus sijoitettiin Tyynenmeren aseman komentajan kontra-amiraali Penhoatin lippulaivaksi. Alus lähti 22. joulukuuta 1867 Toulonista maailmanympärimatkalle ja se saapui Brestiin 26. toukokuuta 1869 oltuaan matkalla 396 vuorokautta ja kierrettyään maapallon ensimmäisenä ranskalaisena ironcladinä. Aluksella nostettiin 15. marraskuuta 1869 Lähi-idän laivueen kontra-amiraali Chevalierin lippu. Vuonna 1870 alus siirrettiin Uuteen Caledoniaan Läntisen Tyynenmeren viirikön lippulaivaksi, mutta se palasi Touloniin jo 5. kesäkuuta 1871 kontra-amiraali Chevalierin kuoltua. Alus lähetettiin vuonna 1872 Kiinan asemalle, jossa se vapautti "Alman" aseman lippulaivan tehtävästä 1. lokakuuta. Alus palasi Touloniin 3. toukokuuta 1874.
Alus oli 5. kesäkuuta 1877 alkaen kehittämislaivueessa puoli vuotta, jonka jälkeen se siirrettiin reserviin. Alus poistettiin palveluksesta 15. marraskuuta 1883 ja se poistettiin alusluettelosta 3. toukokuuta 1886. Alus upotettiin maalilaivana vielä samana vuonna.
Valtari (albumi)

Valtari on islantilaisen post-rock-yhtye Sigur Rósin yhdeksäs studioalbumi, joka julkaistiin 23. toukokuuta 2012.
FS Amiral Duperré (1879)

Amiral Duperré oli Ranskan laivaston vuonna 1879 vesillelaskettu ironclad. Alus oli laivaston ensimmäinen taistelulaiva, jonka tykistö oli asennettu barbetteihin eikä kyljille kuten purjelaivakaudella.
Valmistus.
Alus tilattiin La Seyne-sur-Meristä Forges et Chantiers de la Méditerranéelta ja sen köli laskettiin 7. joulukuuta 1876. Alus laskettiin vesille 11. syyskuuta 1879 ja se otettiin palvelukseen 21. huhtikuuta 1883.
Palvelus.
Alus palveli Välimeren laivueessa. Aluksella tapahtui putkiräjähdys 13. joulukuuta 1888, jolloin kuusi miehistönjäsentä sai surmansa. Alus siirrettiin pohjoiseen laivueeseen vuonna 1898.
Alus poistettiin palveluksesta 13. kesäkuuta 1906 ja se poistettiin alusluettelosta 13. elokuuta. Joulukuusta 1906 alkaen alus oli maalilaivana. Alus romutettiin vuonna 1909.
Tummilla oksilla punaiset marjat

Tummilla oksilla punaiset marjat on suomalaisen runoilijan Laura Latvalan runokokoelma vuodelta 1979. Kustantaja on Werner Söderström Osakeyhtiö. Teos on omistettu "Katille Hannalle Santulle Tanjalle Tommille Tiinalle ja Paulalle".
Latvalan edellinen kokoelma "Rinascita" ilmestyi vuonna 1971 ja seuraava "Elysiumin kultaiset kentät" 1986. Hänen kirjailijanuransa oli tässä vaiheessa kestänyt yli 30 vuotta.
&lt;br&gt;
Kaikki runot on otsikoitu, paitsi "Odotan joulua", "Juolukan kirpeää" ja "Tähti on siirtynyt".
Lähteet.
Laura Latvala: "Tummilla oksilla punaiset marjat" (WSOY, 1979)
Veikko Leivo

Veikko Armas Ilmari Leivo (19. toukokuuta 1925 Pyhäranta – 25. maaliskuuta 2020 Helsinki) oli suomalainen professori ja tekniikan tohtori.
Veikko Leivo oli suomalaisten yritysjohtajien kasvattaja. Hän haki 1950-luvulta lähtien kansainvälistä tietoa ja vaikutti aktiivisella tavalla nykyaikaisen liikkeenjohdon menetelmien ja periaatteiden hyödyntämiseen Suomessa. Yritysjohtajien kouluttajana Veikko Leivon työ on vaikuttanut laajalti. 
Helsingin kauppakorkeakoulussa.
Vuosina 1967–1968 Veikko Leivo toimi sekä Teknillisen korkeakoulun (TKK) teollisuustalouden apulaisprofessorina että Helsingin kauppakorkeakoulun (HKKK) liiketaloustieteen professorina (vuosina 1968–1974) sekä vuosina 1974–1982 saman korkeakoulun liiketaloustieteen, erityisesti markkinoinnin professorina. Hän oli Helsingin kauppakorkeakoulun rehtorina vuosina 1980–1981. Vuonna 1982 hänet kutsuttiin HKKK:n liiketaloustieteen, erityisesti yrittäjyyden ja pienyritysten johtamisen professorin virkaan, josta hän jäi eläkkeelle vuonna 1986. 
Rehtorina 1980 Leivo ajoi hanketta Suomen ensimmäisen yrittäjyyden ja pienyritysten johtamisen professuurin perustamiseksi Helsingin kauppakorkeakouluun. Kun kauppakorkeakoulun päättävät elimet viivyttelivät yrittäjyyden professuurin perustamisessa, hän kääntyi ministeriön puoleen ja sai siellä myönteisen vastaanoton. Ensimmäistä yrittämisen professuuria pidettiin tärkeänä. Lisäksi luvattiin, että jos lahjoitusvarat löytyvät, niin professuuri voidaan perustaa jo ennen sen hetkistä uusien virkojen jonoa. Puhelinsoittojen avulla hän onnistui saamaan kahdessa viikossa lahjoitusvarat yhteen professuuriin ja assistentuuriin viiden vuoden ajaksi. 
Vuonna 1968 Leivo teki presidentti Urho Kekkoselle yksityisen aloitteen Valtion Taloudellisen Suunnittelulaitoksen perustamisesta ja vuonna 1980 eduskunnalle aloitteen Kansainvälisen tutkimuslaitoksen aloittamisesta HKKK:ssa. Hän myös täydennyskoulutti suomalaista yritysjohtoa monien vuosikymmenien aikana esimerkiksi Lifimin, Ekonomiliiton ja Rastor-Instituutin kursseilla.
Tutkijan ura ja ansaitut jäsenyydet.
Veikko Leivo valittiin vuonna 1988 yrittäjien maailmankongressin, International Small Business Congressin (ISBC) Steering Committeen jäseneksi ja vuosikokouksen puheenjohtajaksi. Leivo oli ISBC:n Steering Committeen jäsen vuosina 1986–1996. ISBC:n kunniajäsen hän oli vuodesta 1997.
Low Key Cue New Tan Bloss It

Low Key Cue New Tan Bloss It on Dxxxa D &amp; Hzzztin vuonna 2014 Helmi Levyt kautta julkaistu LP. Neljästä kappaleesta on tehty musiikkivideot.
Tunteet ja käteinen

Tunteet ja käteinen on Dxxxa D &amp; Hzzztin vuonna 2011 Helmi Levyt -yhtiön kautta julkaistu albumi. Kappaleesta "Pihvi homma" on julkaistu musiikkivideo.
Kappaleet.
Kaikki kappaleet sanoittanut Dxxxa D. Biitit Hzzzt, paitsi 9 Jukka Kokkonen.
Keskiatlaksentamazight

Keskiatlaksentamazight on Marokossa puhuttu berberikieli. Sitä puhuu äidinkielenään noin 2,5 miljoonaa ihmistä, mikä tekee siitä yhden puhutuimmista berberikielistä. Suurin osa keskiatlaksentamazightin puhujista asuu Atlasvuorilla, Tazassa ja Rabatin ympäristössä.
Keskiatlaksentamazightin virallinen kirjoitusjärjestelmä on tifinagh-aakkosto, mutta sitä voidaan kirjoittaa myös arabialaisella ja latinalaisella kirjaimistolla.
FS Hoche (1886)

Hoche oli Ranskan laivaston vuonna 1886 vesillelaskettu ironclad.
Valmistus.
Alus tilattiin 3. elokuuta 1880 Lorientin laivastontelakalta, missä köli laskettiin kesäkuussa 1881. Alus laskettiin vesille 29. syyskuuta 1886 ja otettiin palvelukseen vuonna 1890.
Palvelus.
Vuonna 1892 alus kolaroi Marseillen edustalla "SS Maréchal Canrobertin" kanssa, jolloin rahtialus upposi vieden mukanaan 107 matkustajaa ja miehistönjäsentä. Alus oli modernisoitavana syyskuusta 1894 huhtikuuhun 1895, jolloin sen kahdeksantoista 138 mm tykkiä korvattiin kahdellatoista uudemman mallisella tykillä. Uusien tykkien tulinopeus oli suurempi. Samalla taaempi panssaroitu masto korvattiin tappimastolla. Vuosien 1899-1902 modernisoinnissa aluksen höyrykoneet ja kattilat uusittiin, jolloin yksi suuri pakka korvattiin kahdella vierekkäin asennetulla pienemmällä. Samalla poistettiin suuri osa kansirakenteista.
Alus poistettiin palveluksesta huhtikuussa 1908 ja siirrettiin reserviin. Aluksen aseistus riisuttiin 1. tammikuuta 1910. "Jauréguiberry" ja "Pothuau" upottivat sen maalilaivana 2. joulukuuta 1913.
Fjällräven

Fjällräven AB on ruotsalainen retkeilyvarusteyritys, joka valmistaa muun muassa retkeilyyn tarkoitettuja reppuja, ulkoiluasusteita, telttoja, päähineitä ja takkeja. Yritys on perustettu vuonna 1960, ja sen perusti Åke Nordin. Tuotteita myydään noin 20 eri maassa. Erityisesti sen vuonna 1978 markkinoille tuoma Kånken-reppu on ollut suosiossa.
Fjällräven tarkoittaa suomeksi naalia eli napakettua. Suoraan suomennettuna se on tunturikettu. Vuonna 2007 yritys lahjoitti 222 000 kruunua ruotsalais-suomalais-norjalaiselle naalitutkimusprojekti Sefalolle.
FS Provence (1863)

Provence oli Ranskan laivaston vuonna 1863 vesillelaskettu Provence-luokan ironclad.
Valmistus.
Alus tilattiin Brestin laivastontelakalta ja sen köli laskettiin maaliskuussa 1861. Alus laskettiin vesille 29. joulukuuta 1863 ja se otettiin palvelukseen 1. helmikuuta 1865.
Palvelus.
Saksan–Ranskan sodassa alus oli Ranskan Pohjanmeren laivastossa kontra-amiraali Voulx'n lippulaivana.
Alus poistettiin alusluettelosta Toulonissa 3. toukokuuta 1886, minkä jälkeen hylky oli tykistömaalina. Hylky myytiin romutettavaksi 10. marraskuuta 1893.
Sydänten taksikuski

Sydänten taksikuski on Dxxxa D &amp; the Boysin vuonna 2011 julkaistu albumi. Albumin julkaisi Helmi Levyt. Kappaleista "Hellä mutta päättäväinen" ja "Sydänten taksikuski" on julkaisu musiikkivideot.
Vastaanotto.
Albumi sai hyvän vastaanoton. Desibeli.net -sivuston Ilkka Valpasvuo piti Dxxxan omaperäistä sanailua sekä sen hillittyä instrumentaatiota albumin kantavana voimana, vaikka totesikin todellisen herutuksen jäävän vähäiseksi. Hän sanoi albumin genren lähentelevän enemmän runonlausuntaa ja spoken wordia kuin rap-musiikkia, ja kehui Dxxxan kykenevän luomaan arkisista asioista viihdyttäviä tarinoita. Soundin Ville Pirinen sanoi Dxxxan puhesoundin ja runouden hakevan vertaistaan räppäreistä ja runoilijoista. Hän kehui kappaleiden sanoitusten omalaatuista flow’ta, ja sanoi Dxxxan olevan kappaleensa nimen mukaisesti ”ennennäkemättömän erilainen jäbä”.
Katoa tai katoat

Katoa tai katoat on Dxxxa D &amp; Nukkehallituksen albumi. Sen julkaisi Helmi Levyt vuonna 2010.
Finnfacts

Finnfacts on voittoa tavoittelematon organisaatio, joka pyrkii edistämään suomalaisen elinkeinoelämän tunnettuutta. Finnfacts on perustettu vuonna 1960.
Finnfactsin toimintaan kuuluvat kansainväliset mediavierailut sekä Good News from Finland –uutispalvelu. Mediavierailuilla ulkomaalaisten medioiden edustajat pääsevät tutustumaan suomalaisiin yrityksiin ja organisaatioihin. Good News from Finland -uutissivuston tavoitteena on lisätä erityisesti pienten ja keskisuurten suomalaisyritysten tunnettuutta maailmalla ja tuoda yleisesti esille suomalaista osaamista.
Finnfacts toimii osana Business Finlandia. Finnfactsin toimintaa tukevat Elinkeinoelämän keskusliitto EK ja työ- ja elinkeinoministeriö TEM.
Wolftrap

Wolftrap on vuonna 2009 perustettu kuusihenkinen hard rock -yhtye Kotkasta. Yhtyeen debyyttialbumin "RockandrollilluminatioN" julkaisi 26. lokakuuta 2012 Kanki Rekords/ Playground Music.
Wolftrapin perustivat neljä entistä progressiivista metallia soittaneen Manitoun jäsentä.
Océan-luokka (ironclad)

Océan-luokka oli Ranskan laivaston kolmen vuosina 1865–1875 valmistetun puurunkoisen aluksen muodostama panssarifregattiluokka.
Väärennös (albumi)

Väärennös on Dxxxa D:n toinen studioalbumi. Se julkaistiin vuonna 2012 levymerkillä Helmi Levyt.
Albumista julkaistiin rajoitettu 100:n kappaleen C-kasettipainos.
Edgar (jalkapalloilija)

Edgar Bruno da Silva (s. 3. tammikuuta 1987 São Carlos) on brasilialainen jalkapalloilija, joka pelaa keskushyökkääjän pelipaikalla. Hän on pituudeltaan 191-senttimetrinen ja edustaa seuratasolla K League 1:ssa pelaavaa Daegua. Edgar pelasi kuusi ottelua Brasilian alle 20-vuotiaiden maajoukkueessa ja teki yhden maalin.
Ander Alcaine

Ander Alcaine Val (s. 20. joulukuuta 1991 Jaca, Espanja) on espanjalainen jääkiekkomaalivahti, joka pelaa kotimaassaan Superliigan CD Hielo Bipolossa. Hän on kaikkien aikojen ensimmäinen ammattilaissarjoissa pelannut sekä NHL-leirille osallistunut syntyperäinen espanjalaiskiekkoilija.
Ura.
Seuraura.
Alcaine aloitti jääkiekkoilun 5-vuotiaana CH Jacassa. Hän siirtyi 17-vuotiaana FC Barcelonaan kaudeksi 2008–2009. Kolmen siellä vietetyn vuoden jälkeen Alcaine siirtyi Espanjan maajoukkuevalmentajana toimineen Luciano Basilen kautta hänen valmentamaansa seurajoukkueeseen, Ranskan Ligue Magnusin Diables Rouges de Briançoniin kaudeksi 2011–2012. Alcainesta tuli siirtonsa myötä ensimmäinen ammattilaissarjoissa jääkiekkoa pelannut espanjalainen. Hän toimi Briançonin pääasiallisena ykkösmaalivahtina ja torjui joukkueelle Ranskan Liigacupin mestaruuden.
Alcaine on osallistunut kesäisin Sveitsin Verbierissä pidetylle kesäleirille, jossa NHL-joukkue Toronto Maple Leafsin maalivahtivalmentaja toiminut François Allaire oli valmentajana. Alcaine sai hänen kauttaan kutsun Maple Leafsin harjoitusleirille kesällä 2012. Hänestä tuli kaikkien aikojen ensimmäinen NHL-leirille osallistunut espanjalaispelaaja. Alcaine päätti palata nousujohteisesta urastaan huolimatta kotimaahansa kaudeksi 2012–2013 suorittaakseen Baskimaan yliopistossa hammaslääkäritutkinnon loppuun. Hän siirtyi CD Hielo Bipolon paitaan ja torjui joukkueelle Espanjan-mestaruuden sekä vuonna 2013 että 2014. Alcainella oli sekä kaudella 2012–2013 että 2013–2014 Superliigan paras torjuntaprosentti (93,7% kaudella 2012–2013 ja 93,3% kaudella 2013–2014) ja päästettyjen maalien keskiarvo (1.97 kaudella 2012–2013 ja 2.13 kaudella 2013–2014). Jälkimmäisellä kaudella hän edusti CD Hielo Bipoloa myös Continental Cupissa.
Maajoukkueura.
Alcaine edusti Espanjaa MM-kilpailuissa vuosina 2009, 2010, 2011, 2012 ja 2014. Vuoden 2011 turnaus eteni I-divisioonassa, jonne Alcaine johdatti Espanjan ensimmäisen ja toistaiseksi ainoan kerran historiassa. Hän voitti II-divisioonan A-lohkon kultaa vuonna 2010 ja pronssia vuonna 2009. Alcainella oli vuoden 2010 turnauksessa paras torjuntaprosentti (95,6%) ja päästettyjen maalien keskiarvo (1.50). Vuoden 2012 turnaus päättyi IIA-divisioonan hopeaan ja hänellä oli turnauksen paras torjuntaprosentti (95,2%) ja päästettyjen maalien keskiarvo (1.86), kuten myös vuoden 2014 turnauksessa sarjatasoa alempana IIB-divisioonassa (T% 93,9 ja PMK 0.82), jolloin Alcaine voitti kultaa. Hän pelasi myös Sotšin olympiakisojen 2014 karsinnoissa.
Alcaine pelasi myös alle 20-vuotiaiden II-divisioonan MM-kilpailuissa vuosina 2008, 2009, 2010 ja 2011. Kaksi jälkimmäistä turnausta päättyi A-lohkon pronssiin ja hänet palkittiin molempien turnauksien parhaana maalivahtina. Vuoden 2011 turnauksessa Alcaine palkittiin myös Espanjan parhaana pelaajana. Hän pelasi myös alle 18-vuotiaiden II-divisioonan MM-kilpailuissa vuosina 2006, 2008 ja 2009 sekä III-divisioonan MM-kilpailuissa vuonna 2007, jolloin Alcaine voitti kultaa ja hänellä oli turnauksen paras torjuntaprosentti (87,7%) ja päästettyjen maalien keskiarvo (2.28). Hän pelasi myös opiskelijoiden talviuniversiadeissa vuonna 2011.
Rolando Cepeda Abreu

Rolando Cepeda Abreu (s. 13. maaliskuuta 1989) on kuubalainen lentopalloilija. Hän edustaa kotimaansa Sancti Spiritus-seuraa. Cepeda on Kuuban lentopallomaajoukkueen kapteeni. Vasenkätinen Cepeda on pelipaikaltaan hakkuri. Hän on 198 senttimetriä pitkä ja painaa 77 kiloa. Cepeda oli mukana voittamassa Kuuballe MM-hopeaa vuoden 2010 MM-kisoissa. Hän kuuluu Kuuban maajoukkueeseen myös vuoden 2014 MM-kisoissa.
Hänet vangittiin 5. heinäkuuta 2016 yhdessä viiden muun maajoukkuepelaajan kanssa epäiltynä törkeästä raiskauksesta tamperelaisessa hotellissa heinäkuun alussa. Jutun oikeuskäsittelyssä hän sai 2 vuoden 6 kuukauden vankeustuomion. Hän on naimisissa ja hänellä on kaksi lasta.
Steve Smith (korkeushyppääjä)

Steve Smith (s. 29. maaliskuuta 1973 Liverpool) on uransa jo päättänyt brittiläinen korkeushyppääjä ja olympiamitalisti. Hän voitti olympiapronssia vuoden 1996 kesäolympialaisista Atlantasta tuloksella 235. Smithillä on olympiapronssin lisäksi myös MM-pronssia, EM-hopeaa ja sisäratojen MM-pronssia. Smithin ennätys on 237, jonka hän hyppäsi kahteen otteeseen. Hän voitti nuorten MM-kultaa vuonna 1992 Soulissa tuolla tuloksella, joka oli silloin myös nuorten maailmanennätys ja koko maailmassa kauden kärkitulos. Uransa jälkeen Smith on pitänyt muun muassa ravintolaa kotikaupungissaan.
Andrei Tivontschik

Andrei Tivontschik (; s. 13. heinäkuuta 1970 Minsk, Valko-Venäjän SNT) on neuvostoliittolaissyntyinen saksalainen entinen seiväshyppääjä ja olympiamitalisti. Tivontschik saavutti olympiapronssia vuoden 1996 kesäolympialaisista Atlantasta tuloksella 592. Valko-Venäjän kansalaisuuden Neuvostoliiton hajottua saanut Tivontschik muutti Saksaan vuonna 1993 ja sai vuonna 1994 maan kansalaisuuden. Tivontschikin ennätys on hänen vuonna 1996 Kölnissä hyppäämänsä 595. Nykyisin hän työskentelee valmennustehtävissä.
Lähteet.
FS Rochambeau (1865)

Rochambeau oli vuonna 1865 Yhdysvaltain laivaston "USS Dunderberginä" vesillelaskettu ja vuonna 1867 Ranskan laivaston lunastama ironclad-taistelulaiva.
Valmistus.
Yhdysvaltain laivasto tilasi aluksen 3. heinäkuuta 1862 William H. Webbiltä New York Citystä ja sen köli laskettiin kolme kuukautta myöhemmin 3. lokakuuta. Alus laskettiin vesille 22. heinäkuuta 1865. Yhdysvaltain laivaston koeajoissa kesäkuussa alus saavutti ainoastaan 11,7 solmun nopeuden koneiston tuottaessa 3 778 hevosvoimaa. Huipputeholla 4 535 hevosvoimaa saavutettiin 15,07 solmun nopeus. Yhdysvaltain laivasto ei kuitenkaan ottanut alusta palvelukseen, vaan palautti sen valmistajalle. Alus myytiin 7. toukokuuta 1867 Ranskalle, jonka laivastoon se liitettiin 7. elokuuta nimellä "Rochambeau".
Palvelus.
Alus oli palveluksessa ainoastaan joitakin viikkoja vuonna 1870 ja se poistettiin alusluettelosta vuonna 1872.
T. P. Laine

Tapio Pellervo Laine (28. syyskuuta 1931 Ulvila – 25. kesäkuuta 2023) oli suomalainen ekonomi ja kulttuurihistorian harrastaja. Hän teki ammattiuransa markkinointitutkimuksen parissa. Harrastajana Laine tutki 1970-luvulta alkaen ajanlaskun alun tapahtumia, joista kirjoittaa teoksessaan "Kuka hän oli? Uusi näkökulma Jeesuksen elämään" (Atena, 2000). Hän on käyttänyt myös salanimeä "Tom Pellert".
Södra Bankohuset

Södra Bankohuset eli Gamla Riksbanken on entinen Ruotsin valtionpankin eli Sveriges Riksbankin rakennus Tukholman vanhassakaupungissa, Järntorget-aukion itäreunalla. Se oli valmistuessaan yksi Pohjois-Euroopan ensimmäisiä nimenomaisesti pankiksi suunniteltuja rakennuksia. Talo rakennettiin alkujaan vuosina 1675–1682 ja sen suunnitteli arkkitehti Nicodemus Tessin vanhempi. Sen arkkitehtuuri edustaa 1600-luvun roomalaista palatsityyliä. Rakennusta täydennettiin 1694–1712 Nicodemus Tessin nuoremman suunnittelemalla lisäsiivellä sekä 1733–1737 Carl Hårlemanin suunnittelemalla Skeppsbronin puoleisella osalla. Riksbanken toimi tässä talossa vuoteen 1906 saakka.
Talo tunnetaan nimellä Södra Bankohuset eli Eteläinen pankkitalo erotuksena sata vuotta myöhemmin viereiseen kortteliin rakennetusta Norra Bankohusetista eli Pohjoisesta pankkitalosta, jossa myös oli aikanaan Riksbankin tiloja.
FS Friedland (1873)

Friedland oli Ranskan laivaston vuonna 1873 vesillelaskettu taistelulaiva. Se oli alun perin sisällytetty Océan-luokkaan, mutta sille tehtiin runsaasti muutostöitä ennen luovuttamista laivastolle.
Valmistus.
Alus tilattiin Lorientin laivastontelakalta ja sen köli laskettiin heinäkuussa 1865. Alus laskettiin vesille 25. lokakuuta 1873 ja se otettiin palvelukseen vuonna 1876.
Palvelus.
Alus poistettiin alusluettelosta vuonna 1902.
FS Richelieu (1873)

Richelieu oli Ranskan laivaston vuonna 1873 vesillelaskettu taistelulaiva.
Valmistus.
Alus tilattiin Toulonin laivastontelakalta ja sen köli laskettiin vuonna 1869. Alus laskettiin vesille 3. joulukuuta 1873 ja se otettiin palvelukseen vuonna 1876.
Palvelus.
Alus myytiin vuonna 1901.
Den Gyldene Freden

Den Gyldene Freden on ravintola, joka toimii Tukholman vanhassakaupungissa osoitteessa Österlånggatan 51, lähellä Järntorget-aukiota. Ravintola on toiminut samalla paikalla vuodesta 1722, ja sen miljöö on säilynyt melko muuttumattomana. Nimi Gyldene Freden eli ”Kultainen rauha” viittaa vuonna 1721 solmittuun Uudenkaupungin rauhaan. Ravintola tunnettiin aikanaan taiteilijoiden kokoontumispaikkana ja sen kanta-asiakkaisiin ovat vuosisatojen varrella kuuluneet muun muassa Carl Michael Bellman, Evert Taube ja Cornelis Vreeswijk. Kun Den Gyldene Freden oli 1900-luvun alussa konkurssin partaalla, taidemaalari Anders Zorn osti sen ja lahjoitti sen Ruotsin akatemialle. Zorn ja arkkitehti Torsten Stubelius suunnittelivat 1920-luvun alussa toteutetun tilojen uudistuksen. Ruotsin akatemia omistaa ravintolan edelleen.
Fosfomysiini

Fosfomysiini (C3H7PO4) on epoksideihin ja fosfonihappoihin kuuluva orgaaninen yhdiste. Yhdisteellä on antibioottisia ominaisuuksia ja sitä käytetään virtsatieinfektioiden hoitamiseen.
Esiintyminen, rakenne ja tuotanto.
Fosfomysiini eristettiin ensimmäisen kerran vuonna 1969 "Streptomyces fradiae" -bakteeristä. Tämän bakteerin lisäksi myös useat muut "Streptomyces"-suvun bakteerit ja "Pseudomonas syringae" ja "Pseudomonas viridiflava" tuottavat fosfomysiiniä. Fosfomysiinin rakenne on antibiootiksi poikkeuksellinen ja se sisältää epoksidirenkaan, fosfonihapporyhmän ja kaksi kiraalista hiiliatomia. Fosfomysiini on R,S-isomeeri ja sen ominaiskiertokyky on vesiliuoksessa -9,1°.
Fosfomysiiniä voidaan tuottaa bioteknisesti ja lisäksi sen synteesiin on kehitetty sekä raseemisia seoksia tuottavia synteesejä että puhdasta vaikuttavaa isomeeria tuottavia asymmetrisiä synteesejä.
Vaikutusmekanismi ja käyttö.
Fosfomysiinin teho perustuu fosfoenolipyruvaattitransferaasientsyymin inhibitioon. Fosfomysiini alkyloi fosfoenolipyruvaattitransferaasin aktiivisen kohdan kysteiiniamninohapon. mikä johtaa inaktiiviseen entsyymiin ja bakteerien soluseinän valmistamiseen tarvittavan N-asetyylimuramiinihapon biosynteesin estymiseen. Yhdiste tehoaa sekä grampositiivisiin että gramnegatiivisiin bakteereihin ja erityisesti sauvabakteereihin. Sille alttiita ovat muun muassa "Serratia mercescens" ja "Staphylococcus aureus", mutta monet "Pseudomonas"-kannat ovat resistenttejä. Fosfomysiiniä voidaan käyttää myös vähentämään platinaa sisältävien syöpälääkkeiden myrkyllisyyttä.
Fosfomysiinin tärkein käyttökohde on virtsatieinfektioiden estäminen ja hoitaminen.
Haittavaikutukset.
Fosfomysiini on suhteellisen hyvin siedetty lääkeaine ja tyypillisimmät haittavaikutukset ovat ruuansulatuskanavan oireita kuten vatsakipua ja huonovointisuutta. Harvinaisempi haittavaikutus on allerginen nokkosihottuma.
Markus Lång

Harri Markus Lång (vuoteen 1991 Töysä; s. 30. maaliskuuta 1968 Helsinki) on suomalainen musiikintutkija ja suomentaja. Hän on opiskellut Helsingin yliopistossa musiikkitiedettä ja suomen kieltä ja väitellyt tohtoriksi vuonna 2005 psykoanalyyttisesta musiikintutkimuksesta. Lång on suomentanut muun muassa useita Sigmund Freudin teoksia.
Elämä ja ura.
Lång tuli ylioppilaaksi Vetelin lukiosta vuonna 1989 ja suoritti Helsingin yliopistossa filosofian kandidaatin tutkinnon vuonna 1993 ja lisensiaatintutkinnon vuonna 1996; tutkielmien aiheena oli musiikin pragmatiikka, joka kuuluu musiikkisemiotiikan alaan. Hänen väitöskirjansa vuodelta 2005 käsitteli psykoanalyyttista musiikintutkimusta erityisesti klassisen psykoanalyysin näkökulmasta, ja hän on puolustanut psykoanalyysin tieteellisyyttä. Lisäksi hän on soveltanut metakognitiota taiteen vastaanoton tutkimukseen sekä tutkinut Martti Pokelan musiikkia Timo Väänäsen kanssa. 
Lång on työskennellyt vuodesta 1993 alkaen tutkijana, suomentajana, arvostelijana ja kielentarkistajana. Lång asuu Helsingissä. Hänen suomennoksiinsa kuuluvat muun muassa Lewis Carrollin "Kirjeitä lapsiystäville ja muita kirjoituksia" (1998/2018), Elias Canettin "Joukko ja valta" (1998), Ernst Jüngerin "Teräsmyrskyssä" (2008) sekä Sigmund Freudilta esimerkiksi teokset "Maallikkoanalyysin kysymys" (2010) ja "Joukkopsykologia ja egoanalyysi" (2010). Hän on suomentanut myös saksalaista sarjakuvaa (Manfred Schmidt, Anke Feuchtenberger, Martin tom Dieck) sekä "Suomen kansallisbiografian" artikkeleita.
Luettelo Itä-Ukrainan kriisin ukrainalaisista joukko-osastoista

Luettelo Itä-Ukrainan kriisin ukrainalaisista joukko-osastoista
Ukrainan asevoimien joukko-osastot ja Ukrainan sisäasiainministeriön joukot.
Ukrainan armeijan apuna taisteli lähinnä jalkaväkenä vapaaehtoispataljoonia, esimerkiksi Azovin, Donbasin ja Aidarin pataljoonat. Nämä pataljoonat olivat monesti äärikansallismielisten mm. Oikean Sektorin perustamia, mutta toimivat sisäministeriön alaisuudessa.
Cuzconorneero

Cuzconorneero ("Cranioleuca marcapatae") on orneeroiden heimoon kuuluva varpuslintu.
Levinneisyys.
Cuzconorneeroa tavataan Perussa. Lajia on kuvattu melko yleiseksi. Laji on kuitenkin vähenemässä, ja sitä uhkaa elinympäristöjen tuhoutuminen..
Lauri Solla

Lauri Johannes Solla (12. lokakuuta 1911 Leppävirta – 21. heinäkuuta 1995 Leppävirta) oli suomalainen poliitikko, joka toimi kansanedustajana yhden vaalikauden ajan vuosina 1951–1954. Hänet valittiin vuoden 1951 vaaleissa eduskuntaan Kuopion läänin läntisestä vaalipiiristä. Solla edusti Maalaisliittoa.
Solla oli käynyt kansakoulun ja valmistunut maamieskoulusta vuonna 1933. Hän toimi maanviljelijänä kotikunnassaan Leppävirralla vuodesta 1925. Sollan vanhemmat olivat maanviljelijä Antti Juho Solla ja Emma Katariina Itkonen. Solla meni naimisiin vuonna 1941 Hilkka Pauliina Koivistoisen kanssa.
Eduskunnassa Solla oli jäsenenä laki- ja talousvaliokunnissa. Vain muutamaa viikkoa ennen vuoden 1954 eduskuntavaaleja Solla aiheutti yhdessä kokoomuksen Tuure Junnilan ja Niilo Kosolan kanssa ns. tulitikkuäänestyksellä vuoden 1954 eniten huomiota herättäneen eduskuntaskandaalin. Helmikuun 12. ja 13. päivien välisen yön kestäneessä täysistunnossa, äänestettäessä SKDL:n budjetin sosiaalimenoihin tekemistä lukuisista muutosesityksistä kolmikko kiilasi tulitikulla äänestysnappinsa näyttämään jatkuvasti "ei"-ääntä, jolloin he saattoivat poistua istuntosalista eduskunnan kahvilaan kyllästyttyään ”äänestysmaratoniin”. Puhemies K.-A. Fagerholm antoi Sollalle, Junnilalle ja Kosolalle tapauksen johdosta nuhteet ja varoituksen.
Kunnallispolitiikassa Solla toimi muun muassa Leppävirran kunnanvaltuuston puheenjohtajana sekä Maalaisliiton ja myöhemmin Keskustapuolueen Kuopion piirin puheenjohtajana. Hän oli myös Varkauden osuuspankin hallintoneuvoston puheenjohtajana. Sollalle myönnettiin kunnallisneuvoksen arvonimi vuonna 1979.
Legendat kehässä

Legendat kehässä () on vuonna 2013 ensi-iltansa saanut Peter Segalin ohjaama yhdysvaltalainen urheilukomediaelokuva. Elokuvan pääosissa esiintyvät Robert De Niro ja Sylvester Stallone.
Juoni.
Henry ”Razor” Sharp ja Billy ”The Kid” McDonnen ovat eläkkeelle jääneitä nyrkkeilijöitä, joille tarjotaan isoja palkkioita jos he kohtaisivat toisensa vielä kerran nyrkkeilykehässä.
Henniez

Henniez on kunta Sveitsin Vaudin kantonissa Broye-Vullyn alueella.
Henniez on mainittu ensi kerran vuonna 1380 nimellä "Ennyt". Vuonna 1668 sen nimi oli "Ignie" ja 1781 "Ingniez".
Kunnassa on asukkaita 276 (2012), sen pinta-ala on 2,61 km2 ja asukastiheys 106 /km2. Sen korkeus merenpinnasta on 484 metriä.
Vuoden 2007 valtiollisissa vaaleissa suosituin puolue oli Sveitsin kansanpuolue, joka sai 57,47 % äänistä, mutta seuraavissa vaaleissa 2011 sen ääniosuus oli enää 36,98 %. Väestöstä 62,2 prosenttia kuuluu reformoituun kirkkoon, katolisia on 27,8 prosenttia ja 8,3 prosenttia ei kuulu mihinkään uskonnolliseen yhteisöön.
Alueella on mineraalivesipullottamo Sources Minérales Henniez S. A, jonka Nestlé hankki omistukseensa vuonna 2007.
Lutry

Lutry on kunta Sveitsissä Vaud’n kantonissa Lavaux-Oronin alueella. Lutryssa on noin 10 000 asukasta. Lutryn viinitarhat ovat osa Lavaux’n maailmanperintökohdetta.
Sijainti.
Lutry sijaitsee Genevenjärven pohjoisrannalla noin viisi kilometriä Lausannesta itään.
Historiaa.
Seudulta on 1800-luvulla löydetty kivikautisia hautoja. Esinelöytöjen perusteella ne tulkittiin 1920-luvulla asutukseen liittyviksi löydöiksi, mutta myöhempien kivilöytöjen perusteella ne on todettu haudoiksi.
Liikenne.
SBB:n rautatiet Lausanne–Brig ja Lausanne–Puidoux kulkevat Lutryn halki. Myös Moottoritie A9 ja valtatie 9 kulkevat Lutryn kautta.
Reittilaiva Lausanne–Montreux–Saint-Gingolph kulkee Lutryn kautta.
Filippo Tommaso Marinetti

Filippo Tommaso Marinetti (oik. Emilio Angelo Carlo Marinetti; 22. joulukuuta 1876 Aleksandria, Egypti – 2. joulukuuta 1944 Bellagio, Italia) oli italialainen runoilija ja toimittaja sekä futurismin perustaja.
Marinetti opiskeli ensin Egyptissä, sitten Pariisissa Sorbonnen yliopistossa, jossa hän suoritti baccalaureuksen vuonna 1894. Hän suoritti oikeustieteen tutkinnon Italiassa Genovan yliopistossa 1899.
Marinetti ei kuitenkaan ryhtynyt lakimieheksi vaan siirtyi kirjalliselle uralle. Hän kokeili kaikkia kirjallisuudenlajeja ja teki kaiken nimellä "Filippo Tommaso Marinetti". Hänen oikeat etunimensä olivat kuitenkin Emilio Angelo Carlo.
Marinetti kirjoitti 1909 "futurismin manifestin". Se ilmestyi ranskaksi Le Figaron etusivulla 20. helmikuuta 1909. ”Taide on oikeastaan pelkkää väkivaltaa, julmuutta ja epäoikeudenmukaisuutta”, Marinetti kirjoitti. Väkivaltaa piti tärkeänä myös Georges Sorel, joka vaikutti koko poliittisessa kirjossa anarkismista fasismiin. Marinetti itse oli fasismin kannattaja ja Benito Mussolinin ystävä.
Jules Romains

Jules Romains oik. "Louis Farigoule" (26. elokuuta 1885 Saint-Julien-Chapteuil, Haute-Loire, Ranska – 14. elokuuta 1972 Pariisi, Ranska) oli ranskalainen runoilija ja prosaisti ja unanimismi-nimisen kirjallisen suuntauksen perustaja. Hänen teoksiaan ovat näytelmä "Tohtori Knock" ("Knock ou le Triomphe de la médecine") ja 27-osainen eeppinen kertomus "Les Hommes de bonne volonté".
Romains oli vuodesta 1946 Ranskan akatemian jäsen tuolilla numero 12.
Romains asui toisen maailmansodan ajan Yhdysvalloissa. Romains on haudattu Pariisiin Père-Lachaisen hautausmaalle.
Joevin Jones

Joevin Martin Jones (s. 3. elokuuta 1991 Carenage Trinidad ja Tobago) on trinidadtobagolainen jalkapalloilija, joka pelaa Trinidad ja Tobagon maajoukkueessa. Hän on pelipaikaltaan vasen laitapuolustaja ja pystyy pelaamaan myös keskikentällä.
Jones aloitti ammattilaisuransa kotimaansa joukkueessa W Connectionissa vuonna 2009 17-vuotiaana. Pelatessaan Savonetta Boysissa hän voitti TT Pro Leaguen kahdesti ja FA Trophyn 2014. Jones debytoi A-maajoukkueessa syyskuussa 2010, 19-vuotiaana. Hän on pelannut maajoukkueessa CONCACAF Gold Cupissa 2013 ja Pan American Gamesissa 2011. Jones on pelannut 35 A-maaottelua.
Jesse Ahonen (jalkapalloilija)

Jesse Ahonen (s. 22. kesäkuuta 1992 Helsinki) on suomalainen jalkapalloilija, joka edustaa Ykkösessä pelaavaa If Gnistania. Hän on pelipaikaltaan oikea laitahyökkääjä, mutta kykenee myös pelaamaan vasemmalla laidalla.
Ahonen on Helsingin Jalkapalloklubin kasvatti. Hän pelasi A-junioreiden mestaruuden voittaneessa joukkueessa kaudella 2010. Syksyllä Ahonen pääsi debytoimaan myös miesten sarjoissa Klubi 04:ssä. Seuraavaksi kaudeksi hän siirtyi FC Honkaan, jossa pelasi hyvän kauden reservijoukkue Pallohongassa, onnistuen maalinteossa seitsemästi. Hyvät otteet poikivat Ahoselle sopimuksen sarjatasoa ylemmäs FC Viikinkeihin. Kahden ja puolen vuoden aikana hän oli Viikinkien avainpelaajia, tullen parhaimmillaan valituksi Ykkösen kuukauden pelaajaksi kesäkuussa 2012.
Heinäkuun 2014 lopussa Ahonen siirtyi Rovaniemen Palloseuraan putoamistaisteluun ajatuneesta Viikingeistä. Hän teki pääsarjadebyyttinsä 24. elokuuta, tullen vaihdosta kentälle ottelussa IFK Mariehamnia vastaan. Ahonen ei jatkanut kauden jälkeen enää RoPS, vaan hän siirtyi toiseen Veikkausliigaseuraan eli HIFK:hon.
HIFK-edustus jäi Ahosella yhteen kauteen, sillä hän siirtyi kaudeksi 2016 Ykkösessä pelanneen FC Hakan riveihin. Ahoselle kausi jäi kesken hänen saatuvaan polvivamman, jonka seurauksena hän pääsi pelikentälle vasta kahden vuoden jälkeen eli kesällä 2018. Tällöin seuraksi oli tullut Kakkosessa pelannut IF Gnistan. Gnistanissa hän jatkoi myös seuraavana kautena.
Ahonen on edustanut poikamaajoukkueita yhteensä 36 kertaa vuosina 2007–2011.
Leandra Becerra Lumbreras

Leandra Becerra Lumbreras (väitetysti 31. elokuuta 1887 – 19. maaliskuuta 2015 Guadalajara) oli meksikolainen nainen, joka sukulaistensa ja ystäviensä mukaan täytti 127 vuotta 31. elokuuta 2014, ja oli näin maailman vanhin elävä ihminen. Hänen ikäänsä ei kuitenkaan pystytty todistamaan, sillä hän oli hukannut syntymätodistuksensa 40 vuotta aiemmin muuton yhteydessä. El Horizonte -lehden mukaan Lumbreras työskenteli aikoinaan ompelijana. Hänen viisi lastaan ja useat lapsenlapset olivat jo kuolleet. Hänellä oli jälkeläisiä neljässä eri sukupolvessa. Guinnessin ennätystenkirjan virallisen maailman vanhimman naisen titteliä piti hallussaan japanilainen Misao Ōkawa (s. 5. maaliskuuta 1898).
Muutama kuukausi Lumbrerasin kuoleman jälkeen paljastui että hän oli todellisuudessa syntynyt 13. maaliskuuta 1904, jolloin hän olisi kuollessaan ollut vain 111 vuoden ja 6 päivän ikäinen.
Monday Morning

Monday Morning (1970 Irlanti – 2. helmikuuta 2000 Siuntio) oli aikanaan Suomen tunnetuin ja menestynein esteratsu. Sillä kilpailivat Tom Gordin ja Christopher Wegelius, joka osallistui Monday Morningilla myös vuoden 1980 Moskovan olympialaisiin, toistaiseksi viimeisenä suomalaisratsukkona olympialaisen estekilpailussa. Kahden Suomen mestaruuden lisäksi Monday Morningilla ratsastettiin muun muassa SM-hopeaa vuosina 1977, 1978, 1984 ja 1987 sekä Finnderbyn ja Turun Maljan voitot.
Ura.
Wegelius osti viisivuotiaan Monday Mornigin Irlannista vuonna 1975 G. W. Sohlberg Oy:n omistajiin kuuluneelle Tuulikki Sohlbergille. Tom Gordin kilpaili hevosella aluksi pelkästään Suomessa, kunnes se alkuvuonna 1980 siirtyi varahevoseksi Moskovan olympialaisiin tähdänneen Wegeliuksen talliin. Hänen ykkösratsunsa Duell oli alkanut kärsiä jalkavaivoista, ja tilalle piti saada uusi hevonen. Saksasta hankittu Dömitz ei osoittautunut Duellin veroiseksi, ja niinpä Wegelius otti ratsukseen Monday Morningin, jolla hän huhtikuussa 1980 osallistui ensimmäiseen kilpailuun Göteborgissa. Wegelius ja Monday Morning kilpailivat vielä menestyksekkäästi Keski-Euroopassa, minkä jälkeen Suomen Olympiakomitea nimesi ratsukon Moskovan kisoihin. Olympialaisissa sijoitukseksi tuli 12.
Suomessa Monday Morning asui muun muassa Gumbölen Ratsastajien tallilla Gumbölen kartanossa sekä Siuntiossa, jossa hevonen myös kuoli sairauskohtaukseen helmikuussa 2000.
La Galissonnière -luokka (ironclad)

La Galissonnière -luokka oli Ranskan laivaston kolmen 1870-luvulla valmistetun puurunkoisen aluksen muodostama panssarikorvettiluokka. Luokan alukset olivat raskaammin aseistettuja ja nopeampia kuin edeltäneen Alma-luokan alukset. Vaikka rakennustyöt alkoivat jo ennen Ranskan–Saksan sodan alkamista, niin kahden viimeisen aluksen rakennustyöt viivästyivät vuosia. Laivasto asensi aluksille odotusaikana käyttöönotetut uudet tykit.
FS Redoutable (1876)

Redoutable oli Ranskan laivaston vuonna 1876 vesillelaskettu ironclad-taistelulaiva.
Valmistus.
Alus tilattiin Lorientin laivastontelakalta ja sen köli laskettiin joulukuussa 1872. Alus laskettiin vesille 18. syyskuuta 1876 ja se otettiin palvelukseen 8. helmikuuta 1879.
Palvelus.
Alus poistettiin alusluettelosta 9. maaliskuuta 1910 ja se myytiin 17. elokuuta 1912. Alus romutettiin Saigonissa vielä samana vuonna.
Elias Tuomela

Ville Elias Tuomela (s. 3. marraskuuta 1996) on suomalainen jalkapalloilija.
Tuomela edusti Honkaa kolmessa Veikkausliigan ottelussa kaudella 2014.
Reza Heidari

Reza Heidari (s. 18. huhtikuuta 1996 Tampere) on suomalainen jalkapalloilija, joka edustaa Ykkösliigassa pelaavaa Järvenpään Palloseuraa. Hän on pelipaikaltaan keskikenttäpelaaja. Heidarilla on iranilaiset sukujuuret.
Heidari edusti Vaasan Palloseuraa vuosina 2007–2011. Vuosina 2012–2014 hän pelasi Hongassa.
Heidari teki ensiesiintymisensä 18-vuotiaana Veikkausliigassa 27. elokuuta 2014 tultuaan vaihdosta kentälle. Ottelu oli hänen kauden ainoansa pääsarjatasolla. Kaudeksi 2015 Heidari siirtyi PK-35 Vantaaseen, ja pelasi kesällä 2015 lainalla Nurmijärven Jalkapalloseurassa. Kaudella 2016 Heidari palasi pääsarjatasolle PK-35 Vantaan noustua Veikkausliigaan. Hän pelasi kauden aikana 18 liigaottelua. Kaudella 2017 Heidari sai sopimuksen Veikkausliigaseura PS Kemin kanssa. Heidari ei kuitenkaan saanut vakiinnutettua paikkaansa PS Kemin kokoonpanossa, joten hän siirtyi elokuussa 2017 Ykkösessä pelanneen IF Gnistanin riveihin. Heidari kirjoitti kaudeksi 2018 sopimuksen HIFK:n kanssa. 
Kaikkiaan Heidari on pelannut 22 Veikkausliigaottelussa Hongan, PK-35 Vantaan ja PS Kemin riveissä.
Tašelhit

Tašelhit on Marokon lounaisosassa puhuttu berberikieli. Sitä puhuu vuoden 2004 väestönlaskennan mukaan äidinkielenään 7,89 miljoonaa ihmistä, mikä tekee siitä yhden puhutuimmista berberikielistä. Kielestä käytetään myös arabiankielistä nimitystä "šilha", joka kuitenkin tarkoittaa myös Marokossa puhuttuja berberikieliä yleisesti.
Tašelhitin virallinen kirjoitusjärjestelmä on tifinagh-aakkosto. Sitä voidaan kirjoittaa myös arabialaisilla ja latinalaisilla kirjaimilla.
Douglas (jalkapalloilija)

Douglas Pereira dos Santos eli Douglas (s. 6. elokuuta 1990 Monte Alegre de Goiás) on brasilialainen jalkapalloilija, pelipaikaltaan oikea laitapuolustaja. Hän edustaa turkkilaisseura Beşiktaşia.
São Paulossa pelatessaan Douglas voitti Copa Sudamericanan vuonna 2012.
Angoravuohi

Angoravuohi on pitkä- ja pehmeäkarvainen vuohi, jonka villaa nimitetään mohairiksi. Se on saanut nimensä Turkin pääkaupungin, Ankaran mukaan, joka historiallisesti tunnetaan nimellä Angora. Angoravuohi on pienikokoisempi kuin useimmat muut kesyt vuohet tai lampaat. Molemmilla sukupuolilla on aikuisena sarvet. Angoravuohen korvat ovat pitkulaiset luppakorvat.
Harlan Coben

Harlan Coben (s. 4. tammikuuta 1962) on yhdysvaltalainen kirjailija, joka kirjoittaa jännitysromaaneja.
Cobenin teoksista on filmatisoitu "Ei sanaakaan" (Tell no one, 2001), josta tehty samanniminen elokuva sai ensi-iltansa vuonna 2006.
Djulan kieli

Djula on Norsunluurannikolla, Burkina Fasossa ja Malissa asuvien djulien puhuma mandelainen kieli. Se toimii myös alueen lingua francana.
Djula kuuluu manding-kielten murrejatkumoon, joka ulottuu Malin ja Guinean alueelle. Djulat ymmärtävät vaivatta bambaraa ja joitakin maninkan murteita. Äidinkielisiä puhujia on 1,5 miljoonaa Norsunluurannikon pohjoisosassa, yli 600 000 Burkina Fason länsiosassa ja lähes 100 000 Malin kaakkoisosassa.
Djulaksi kutsutaan myös Norsunluurannikolla ja Burkina Fasossa lingua francana käytettyä kielimuotoa, jota voidaan pitää bambaran aluemurteena. Sitä puhuu toisena kielenään 12 miljoonaa henkeä Norsunluurannikolla ja 3–4 miljoonaa Burkina Fasossa.
Djulaa on kirjoitettu arabialaisin kirjaimin Norsunluurannikon Kongin, Bondoukoun ja Odiennén seuduilla. Perinne on säilynyt Burkina Fason Bobo-Dioulassossa. Protestanttiset lähetyssaarnaajat ovat laatineet kirjallisia muotoja eräille Norsunluurannikon murteille. Myös n’ko-kirjaimisto on levinnyt djulan puhujien keskuuteen.
Kungliga Myntkabinettet

Kungliga Myntkabinettet – Sveriges ekonomiska museum ("Kuninkaallinen kolikkokabinetti – Ruotsin talousmuseo") on Tukholmassa toimiva museo, joka esittelee historiallisia rahoja ja taloushistoriaa. Se on osa Ruotsin valtion historiallisia museoita, ja sinne on koottu Ruotsin valtion raha- ja mitalikokoelmat. Kokoelmiin kuuluu paljon harvinaisia varhaiskeskiaikaisia arabialaisia, saksalaisia ja anglosaksisia kolikoita. Museorakennus sijaitsee vanhassakaupungissa Slottsbackenin etelälaidalla.
Historia.
Kolikkokabinetilla on pitkä historia. Ruotsin kruunu aloitti historiallisten rahojen keräämisen jo Vaasa-ajalla. Kuningatar Kristiina tosin vei suuren osan varhaisesta rahakokoelmasta mukanaan lähtiessään Ruotsista vuonna 1654. Kaarle XI onnistui 1690-luvulla ostamaan osan Kristiinan viemistä harvinaisista kolikoista takaisin ja määräsi asiantuntijat järjestämään kokoelmaa. Kruunun rahakokoelmat olivat ensin Ruotsin valtiokonttorin hallussa, mutta vuonna 1727 ne liitettiin Antikviteettiarkiston löytökokoelmiin. Nimi Kungliga Myntkabinettet otettiin käyttöön pian sen jälkeen.
Kokoelmat kasvoivat 1700-luvulla huomattavasti suurten yksityisten rahakokoelmien ostojen myötä. Niihin kuuluivat muun muassa kuningatar Ulriika Eleonooran 1734 ostama Magnus Bromellin rahakokoelma sekä kuningatar Loviisa Ulriikan 1746 ostama ja 1763 kolikkokabinetille siirtynyt Carl Gustaf Tessinin raha- ja mitalikokoelma. Tunnetuin kokoelmien hoitajista ja järjestäjistä oli Bror Emil Hildebrand, joka työskenteli kolikkokabinetin palveluksessa 1832–1879. Ruotsin keskuspankin eli Sveriges Riksbankin laaja kolikkokokoelma yhdistettiin virallisesti Kuninkaalliseen kolikkokabinettiin vuonna 2007.
Tilat.
Myntkabinettet toimi vuosina 1769–1845 Tukholman kuninkaanlinnassa, 1845–1865 niin sanotussa Ridderstolpin talossa Skeppsbronilla, 1865–1938 Ruotsin kansallismuseon tiloissa ja sen jälkeen yhdessä Valtion historiallisen museon kanssa Östermalmilla, kunnes se muutti nykyiseen rakennukseensa vanhaankaupunkiin vuonna 1996. Kyseinen talo, joka on tunnettu myös Banérin palatsina, on rakennettu vuonna 1676, joskin sitä on muutettu 1805 ja 1907–1909. Se oli alkujaan yksityinen palatsi, 1800-luvulla suutarien ammattikunnan omistuksessa, ja vuonna 1906 se siirtyi Tukholman kaupungin omistukseen. Rakennuksessa toimi 1950-luvulle asti Tukholman ylikuvernöörin virasto, sitten jonkin aikaa musiikkimuseo ja vuosina 1961–1990 valtion työnantajalaitos.
FS Flandre (1864)

Flandre oli Ranskan laivaston vuonna 1864 vesillelaskettu Provence-luokan ironclad.
Valmistus.
Alus tilattiin Cherbourgin laivastontelakalta ja sen köli laskettiin 21. tammikuuta 1861. Alus laskettiin vesille 12. kesäkuuta 1864 ja se otettiin palvelukseen toukokuussa 1865.
Palvelus.
Saksan–Ranskan sodassa alus oli Ranskan Itämeren laivastossa.
Alus poistettiin Cherbourgissa alusluettelosta 12. marraskuuta 1886 ja se romutettiin vuonna 1887.
FS Gauloise (1865)

Gauloise oli Ranskan laivaston vuonna 1865 vesillelaskettu Provence-luokan panssarifregatti.
Valmistus.
Alus tilattiin Brestin laivastontelakalta ja sen köli laskettiin 21. tammikuuta 1861. Alus laskettiin vesille 26. huhtikuuta 1865 ja se otettiin palvelukseen 12. huhtikuuta 1867.
Palvelus.
Saksan–Ranskan sodassa alus oli Ranskan Itämeren laivastossa amiraali Dieudonnén lippulaivana.
Alus poistettiin Cherbourgissa alusluettelosta 23. lokakuuta 1883 lahonneena ja se romutettiin vuosina 1884-1886.
Komorin kieli

Komori on bantukieli, jota puhutaan Komoreilla ja Mayottella Intian valtameren länsiosassa. Kieli voidaan jakaa neljään läheiseen sukukieleen, joita puhutaan saariston eri osissa. Puhutuin variantti on Iso-Komorilla puhuttu ngazidjankomori, jota puhuu vuoden 2004 väestönlaskennan mukaan äidinkielenään noin 312 000 ihmistä. Anjouanin saarella puhuttua ndzwaninkomoria puhuu 275 000 ihmistä, ja Mayottella puhutulla maorenkomorilla on 97 000 puhujaa. Neljäs komorin variantti on Mohelin saarella puhuttu mwalinkomori, jonka puhujamäärä vuoden 2000 väestönlaskennassa oli 28 000.
Mayottella suurin osa väestöstä puhuu sekä ranskaa että komoria. Pelkästään ranskaa puhuvat tulevat Manner-Ranskasta, ja komorilaiset muodostavat noin reilun kolmanneksen saaren asukkaista..
Fonologia.
Konsonantit.
Lähde:
Vokaalit.
Lähde:
Serer

Serer on nigeriläis-kongolainen kieli, jota puhutaan Senegalissa Sine- ja Saloum-jokia ympäröivissä laaksoissa. Sereriä puhuu äidinkielenään 1 161 900 ihmistä.
Senegalin perustuslaissa serer on määritelty yhdeksi maan kansalliskielistä yhdessä jola-fonyin, maninkan, fulanin, soninken ja wolofin kanssa.
Leuckart-reaktio

Leuckart-reaktio tai Leuckart–Wallach-reaktio on pelkistäviin aminointeihin kuuluva orgaaninen reaktio, jossa käytetään aminoryhmän lähteenä ja pelkistimenä ammoniumformiaattia, alkyyliammoniumformiaatteja tai formamidia. Nämä reagoivat aldehydin tai ketonin kanssa muodostaen tuotteena amiinin. Reaktion raportoi ensimmäisen kerran vuonna 1885 saksalainen Rudolf Leuckart ja reaktio on nimetty hänen mukaansa.
Reagenssit ja mekanismi.
Leuckart-reaktiossa elektrofiilisenä karbonyyliyhdisteenä toimii joko aldehydi tai ketoni. Aminoryhmän lähteenä toimii ammoniumioni tai alkyyliammoniumioni ja pelkistimenä formiaatti-ioni. Aldehydi tai ketoni voi olla joko alifaattinen, sykloalifaattinen tai aromaattinen. Leuckart-reaktio vaatii yleensä tapahtuakseen korkean lämpötilan tyypillisesti noin 165–190 °C. Tätä voidaan alentaa käyttämällä katalyyttejä esimerkiksi rodiumin komplekseja.
Leuckart-reaktiossa muodostuu välivaiheina hydroksiamiini ja tästä eliminoituu vettä, jolloin muodostuu iminiumioni. Formiaatti-ioni pelkistää iminiumionin amiiniksi ja samalla sivutuotteena muodostuu hiilidioksidia. Leuckart-reaktio soveltuu parhaiten primääristen ja sekundääristen amiinien valmistukseen, sillä yritettäessä valmistaa reaktiolla primäärisiä amiineja, muodostuu sivutuotteina usein myös enemmän alkyloituja johdannaisia.
Cookie Clicker

Cookie Clicker on pelikehittäjä Julien ”Orteil” Thiennotin kehittämä selainpeli, joka julkaistiin 10. elokuuta 2013. Syyskuussa 2021 peli julkaistiin Steam-palvelussa.
Pelissä ideana on kerätä mahdollisimman monta keksiä klikkaamalla ruudun vasemmalla puolella olevaa suurta keksiä mahdollisimman monta kertaa. Keksien määrän kasvaessa pelaaja voi ostaa erilaisia esineitä (ja niihin päivityksiä), joiden avulla voi saada ylimääräisiä keksejä. Oman pelitilanteen voi tallentaa, jolloin sitä voi pelata myös muilla selaimilla. Pelissä ei ole päämäärää, keksejä voi saada periaatteessa loputtomiin saakka.
Vastaanotto.
"Cookie Clickerin" Steam-julkaisu on saanut Gamereactorilta arvosanan 6/10. Arvostelussa kehutaan pelin vetoamista kasvurohmuihin, mutta kritisoidaan sen olevan aika lailla identtinen selainversion kanssa. Ainoana lisänä kehutaan on Steam Workshop -tukea.
Niahin luolat

Niahin luolat on Malesiassa, Niahin kansallispuistossa sijaitseva kalkkikiviluolasto. Lähellä sijaitsevia kaupunkeja ovat Miri ja Bintulu. Luolissa on asunut muinoin ihmisiä. Yhtä luolista on käytetty hautapaikkana. Luolissa on lepakoita ja pääskyjä. Pääskysen pesiä kerätään ja niistä tehdään pääskysenpesäkeittoa. Tunnetuin luolista on 75 metriä korkea. Sen katossa on tippukivimuodostumia ja sen pohjalla on viherleviä ja myrkyllisiä eläimiä, kuten skorpioneja.
Tom Harrisson teki kaivauksia vaimonsa Barbaran kanssa luolissa 1950–1970-luvulla. Vuonna 1958 sieltä löytyi varhaisen ihmisen kallo. Sen iäksi määritettiin radiohiiliajoituksella 40 000 vuotta. 2000-luvun alkupuolella Graham Barker Cambridgen yliopistosta tutki sitä uudestaan ja määritti sen iäksi 37 000 vuotta.
Luolien arkeologinen perintö on Unescon maailmanperintökohde vuodesta 2024.
Bruno Rezende

Bruno Mossa de Rezende (s. 2. heinäkuuta 1986 Rio de Janeiro) on brasilialainen lentopalloilija, olympiavoittaja ja kaksinkertainen olympiahopeamitalisti. Hän edustaa Italian A1-liigassa pelaavaa AS Volley Lubea, johon hän siirtyi vuonna 2018 Pallavolo Modenasta. Hän on Brasilian lentopallomaajoukkueen kapteeni. 
Bruno Rezende on voittanut kerran lentopallon maailmanmestaruuden, vuonna 2010. Vuonna 2014 hän oli mukana saavuttamassa MM-hopeaa. Lisäksi hänellä on useita maailmanliigan ja maanosansa mestaruuksia. Olympiakultaa hän voitti Brasilian kotikisoissa Riossa 2016 kahden olympiahopean jatkoksi.
Rezende on 190 senttimetriä pitkä ja painaa 76 kilogrammaa.
Rezenden isä Bernardo Rezende eli tutummin Bernardinho on menestynyt lentopalloilija (muun muassa olympiahopeamitalisti) ja toimi Brasilian maajoukkueen valmentajana vuosina 2001–2016 johdattaen joukkueen kahteen olympiakultaan ja kolmeen maailmanmestaruuteen.
Bernardo Rezende

Bernardo Rocha de Rezende, tunnetaan myös taiteilijanimellä Bernardinho; (s. 25. elokuuta 1959 Rio de Janeiro) on brasilialainen lentopallovalmentaja ja entinen lentopalloilija. Rezende toimi vuodet 2001–2016 Brasilian miesten lentopallomaajoukkueen päävalmentajana ja hänen kaudellaan joukkue voitti muun muassa kaksi olympiakultaa ja kaksi -hopeaa sekä kolme maailmanmestaruutta ja yhden MM-hopean, mikä tekee hänestä kaikkien aikojen menestyksekkäimmän lentopallovalmentajan. Hän on toiminut myös riodejaneirolaisen naisten joukkueen päävalmentajana sekä Brasilian naisten lentopallomaajoukkueen päävalmentajana.
Omalla, vuodesta 1979 vuoteen 1986 kestäneellä peliurallaan Rezende voitti olympiahopeaa vuoden 1984 Los Angelesin kisoista. Rezenden poika Bruno Rezende on nykyisin Brasilian lentopallomaajoukkueen kapteeni sekä olympiavoittaja ja kaksinkertainen olympiahopeamitalisti.
Terrible-luokka (ironclad)

Terrible-luokka oli Ranskan laivaston neljän vuosina 1877-1888 valmistetun rannikkopanssarilaivan muodostama alusluokka.
Aristide Bancé

Aristide Bancé (s. 19. syyskuuta 1984 Abidjan, Norsunluurannikko) on burkinalainen jalkapallohyökkääjä, joka edustaa Veikkausliigassa pelaavaa Helsingin Jalkapalloklubia. Hän on pelannut aikaisemmin muun muassa Bundesliigassa 1. FSV Mainzissa sekä FC Augsburgissa. 
Bancé on pelannut 33 maaottelua Burkina Fason maajoukkueessa. Maaottelumaaleja on syntynyt kahdeksan.